Kings kan nou net res se pret bederf | Netwerk24
Kings kan nou net res se pret bederf
Deur Michael Green 25 Februarie 2020 20:30
Rhyno Smith is die voorste driedrukker in die Pro14-reeks. Foto: Gallo Images
Met die Pro14-reeks wat verby sy halfpadmerk vir die seisoen is, is dit die Ierse span Leinster en die Skotse span Edinburgh wat die pas aangee.
Die twee Suid-Afrikaanse spanne in die reeks, die Cheetahs en die Southern Kings, sal op hul beurt hard moet werk om hul plekke op die puntelys te verbeter.
Die Cheetahs kan beslis nog die uitspeelrondes haal, maar die beste waarvoor die Kings nog kan hoop, is om met ’n skoksege hier en daar sake vir die groot kanonne deurmekaar te krap.
Leinster is met 56 punte die voorloper in Afdeling 1 met Ulster (41) tweede en die Glasgow Warriors (34) derde.
Dan volg die Cheetahs (31), Dragons (18), Zebre (14) en die Ospreys (12).
In Afdeling 2 is dit Edinburgh wat bo is met 43 punte, gevolg deur Munster (40) en die Scarlets (37).
Die res van die spanne wat volg, is Connacht (30), die Cardiff Blues (29), Benetton (24) en die Kings (7).
Die Cheetahs het Saterdag ’n gulde geleentheid om hul plek op die lys te verbeter wanneer hulle in Wallis teen die Dragons speel.
Vir die Kings wag daar Sondag op hul tuisveld in Port Elizabeth nog ’n taai stryd teen Connacht.
Die twee groot kragmetings dié naweek is tussen Leinster en die Glasgow Warriors en Munster en die Scarlets.
Edinburgh behoort op sy tuisveld met die Cardiff Blues af te reken.
’n Paar Suid-Afrikaanse manne se name verskyn op die lys van voorste puntemakers.
Die puik heelagter van die Cheetahs Rhyno Smith is met 10 drieë die voorste driedrukker. Nog ’n Cheetah, die haker Joseph Dweba, is in die gesamentlike tweede plek met sewe drieë.
Ruan Pienaar, die Cheetahs se inspirerende skrumskakel, het sover die vierde meeste punte aangeteken.
Pasaangeërs in Pro14
Voorste puntemakers: 1. John Cooney (Ulster) 94 punte, 2. JJ Hanrahan (Munster) 92, 3. Sam Davies (Dragons) 76, 4. Ruan Pienaar (Cheetahs) 73, 5. Jarryd Evans (Cardiff Blues) 70.
Driedrukkers: 1. Rhyno Smith (Cheetahs) 10, 2. Joseph Dweba (Cheetahs), George Horne (Glasgow), Ronan Kelleher (Leinster), Duhan van der Merwe (Edinburgh) almal 7, 3. Arno Botha (Munster), Mark Bennett (Edinburgh), Steff Evans (Scarlets), Matt Faddes (Ulster), Dave Kearney (Leinster) almal 6.
Meer oor: Rhyno Smith | Joseph Dweba | Bloemfontein | Port Elizabeth | Pro14 | Cheetahs | Kings | Rugby
Dweba wil wys Carletonville-klonge kán Bokke word
Covid-19-virus raak ook Pro14-reeks
‘Verlore seun’ Ruan staande toegejuig